Jeremaia
Chapter 4
"Kevaka o na lesu mai, na Isireli," sa tukuna o Jiova. "Mo lesu mai vei Au: ia kevaka o na biuta tani na nomu ka vakasisila e mataqu, o na qai sega ni lako tani.
2 Ia o na ia na bubului ka vaka, 'Sa bula o Jiova,' ena lomadina, ena lewa dodonu, kei na yalododonu; Era na vosavakalouvinakataki ira vakai ira vei Koya na veivanua, ia o Koya talega era na vakalagilagia."
3 Ni sa tukuna vakaoqo o Jiova vei ira na Juta kei Jerusalemi, "Dou cukita na nomudou qalau, ia dou kakua ni kaburaka na sila ki na veiwavotovotoa.
4 Dou cilivi kemudou mo dou nei Jiova, ka kauta tani na vuso ni yalomudou, oi kemudou na kai Juta kei na lewe i Jerusalemi: de lako yani me vaka na bukawaqa na noqu cudru, ka waqa me sega e dua e bokoca rawa, e na vuku ni kena ca ni nomudoui valavala."
5 Dou tukuna mai Juta, ka vakarogorogoya mai Jerusalemi; ka vaka, "Dou uvuca na davui ena vanua; Dou kaci yani, 'Dou soqoni vata,' ka tukuna, 'Dou soqoni vata mai, me da la'ki curuma na veikoro vakabai.'
6 Dou vakarewataka na kuila vaka ki Saioni. Dou dro! Kakua ni berabera! Ni'u na kauta mai na vualiku na ka ca kei na veivakarusai levu."
7 Sa lako cake mai na kena veikau e dua na laioni, io sa lako tu mai o koya sa dauvakacacana na veimatanitu. Sa lako yani mai na nona yasana me vakalalataka na nomu vanua. Na nomu koro ena vakalalataki, me sega e dua e tiko kina.
8 E na vuku ni ka oqo, dou vauci kemudou e nai sulu taga, dou tagi ka qoqolou. Ni sa sega ni suka tani vei keda na cudru waqawaqa i Jiova.
9 "Ia e na yaco e na siga o ya," sa tukuna o Jiova. "Ena waicala na yalona na tui, kei na yalodra na turaga; a ra na kidacala o ira na bete, ia na parofita era na kidroa."
10 Au a qai tukuna, "Ulei, na Turaga o Jiova! E dina o ni sa vakacalai ira vakalevu na tamata oqo, kei Jerusalemi, ni o a tukuna, 'Dou na tiko vakacegu,' ia ka sa lau ki na vu ni yalodra nai seleiwau."
11 E na gauna o ya ena tukuni vei ira na tamata oqo, kei Jerusalemi, "E dua na cagi todra sa liwa mai na veitikina cecere ni veikau, vaka kivua na luvena yalewa na noqu tamata Oka sega me iriva na sila se vakasavasavataka O
12 E dua na cagi sa kaukauwa cake vei ira oqo e na lako mai vei Au; Ia oqo Au na qai tukuna talega na lewa e baleti ira."
13 "Raica, ena lako cake mai o koya me vaka na o, ka vaka na covulaca na nona qiqi-ni-valu. Sa totolo na nona ose ka bera na ikeli. Ulei oi keda! ni da sa vakarusai!"
14 Mo vuya tani na ca mai na lomamu, Jerusalemi, mo bula kina. Na cava na kena dede me tiko e lomamu na nanuma ca?
15 Sa dua na domo sa tukutuku mai Tani, a sa vakarogoya na ka rarawa mai na veiulunivanua o Ifereimi:
16 "Mo dou tukuna vei ira na veimatanitu, io, vakarogoya ki Jerusalemi, ni ra sa lako mai nai valu vakatawa mai na vanua vakayawa, ka ra na bolebole ki na vei koro vaka-Juta.
17 Me vakataki ira nai vakatawa ni teitei era na viribaiti koya vakakina, ni sa vuki tani vei au o koya," sa tukuna o Jiova.
18 "Na nomui valavala kei na nomu cakacaka sa vakayacora na ka oqo vei iko. Oqo na nomu caka ca ga, ka sa gaga sara, ka sa lau sara kina vu ni yalomu."
19 Na yaloqu, na yaloqu! sa sautaribariba na vuni lomaqu; sa kudrukudru na utoqu au sa sega ni galu rawa, ni o sa rogoca, na yaloqu, na rorogo ni davui, na kaila ni valu.
20 Sa kacivaki na vei vakarusai sa tarava na veivakarusai, ni sa vakacacani na vanua taucoko. Sa vakacacani vakasauri na noqu vale laca, ka vakidacala na noqui lati.
21 Na cava na kena dede meVu raica tiko na kuila, ka rogoca tiko na rorogo ni davui?
22 "Ni ra sa lialia na Noqu tamata, era sa sega ni kilai Au, era sa gone yalowai, ka sa sega vei ira na yalomatua. Era sa vuku ni kitaka nai valavala ca, ia mera caka vinaka era sa sega ni kila."
23 Au a raici vuravura, ka raica sa sega ni vakarautaki, ka sa lala tu; Kei na lomalagi, sa sega tu na kena rarama
24 Au a raica na veiulu –ni-vanua, ka raica era sa sautaninini, kei na veidelana sa veitosoyaki vaka ka vaka.
25 Au a vakararai, e dina ni sa sega na tamata, ka sa dro na manumanu vuka kecega.
26 Au a vakararai, e dina sa lekutu na veiwere bulabula, ia na kena vei koro kecega sa basuraki sobu ena matai Jiova, e na Nona cudru waqawaqa.
27 Ni sa tukuna vaka oqo o Jiova: "E na lala na vanua taucoko; ia Au na sega ni vakaotia sara.
28 Ena vuku ni ka oqo ena yasovaka o vuravura, ka na loaloa mai na lomalagi ecake, baleta ni'u a tukuna, Oqo na noqui naki ka'u na sega tale ni veivutunitaka, Au na sega talega ni suka tani mai kina.
29 Ena dro na lewe ni koro taucoko mai na domodra era vodo ose ira era vaka dakai. Era na lako ki loma ni veikau, ka kaba cake e na veivatu. Ena biu na vei koro kecega, ka na sega ni dua na tamata me tiko kina.
30 "Ia ni o sa vakacacani, na cava o na cakava? Kevaka o sa vakaisulutaki iko e nai sulu kulakula, kevaka o sa ukutaki iko e nai ukuuku koula, kevaka o na boroya na matamu, ena sega ni yaga na nomu vaka-matavinakataki iko; o ira na nomui tau era na beci iko; Era na qara mera vakamatei iko.
31 "Ni'u sa rogoca e dua na domo sa vaka na domo ni yalewa sa taratara, na rarawa i koya sa vakasucuma na nona ulumatua, na domo ni goneyalewa ni Saioni ni sa tagicaki koya ga; Sa dodoka na ligana, ka tukuna, 'Ulei Oi au oqo! ni sa luvu na yaloqu e na vukudra na daulaba!'
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn